George P. Putnam

**George Palmer Putnam** (1887–1950) var en amerikansk oppfinner, forfatter og oppdager. Han var kjent for sitt ekteskap med (og senere enkemann etter) Amelia Earhart. Han oppnådde også berømmelse som en av de mest vellykkede forretningsmenn i USA på 1930-tallet.

## Tidlig liv
Putnam ble født i Rye i New York. Han var sønn av biskop John Putnam og barnebarn til sin navnebror George Palmer Putnam, grunnleggeren av det fremtredende forlaget som ble G. P. Putnam & Sons. Han studerte ved Harvard University og University of California.

I 1911 giftet Putnam seg med Dorothy Binney (1888-1982). Hun var datter av Edwin Binney, som var oppfinner, og som sammen med sin fetter Harold C. Smith eide Binney & Smith Inc., selskapet som laget Crayola fargestifter. Ekteparet hadde to sønner, David Binney Putnam (1913-1992) og George Palmer Putnam jr. (1921-2013). De bodde i Bend i Oregon, hvor Putnam var utgiver og redaktør av lokalavisen *Bend Bulletin*. Han var ordfører i Bend fra 1912 til 1913. Putnam forlot Bend i 1915 for å bli privatsekretær for Oregons guvernør James Withycombe.

Eter noen år flyttet ekteparet til Østkysten, hvor Putnam etablerte forlagsvirksomhet i New York City.

Under første verdenskrig tjenstgjorde George Putnam i artilleriet i United States Army. I 1926, med sponsing av American Museum of Natural History, ledet han en ekspedisjon til Arktis og vestkysten av Grønland. Det følgende året ledet han en annen ekspedisjon for American Geographical Society, hvor det ble samlet prøver av dyreliv og fauna på Baffin Island.

En betydelig hendelse i Putnams personlige og forretningsmessige liv fant sted i 1928. Arbeid med Lindberghs bokprosjekt hadde gitt ham godt omdømme, og derfor ble han kontaktet av Amy Guest, en velstående amerikaner bosatt i London. Han ønsket å sponse den første flyturen over Atlanterhavet som ble gjennomført av en kvinne.

Guest bad Putnam om å finne en egnet kandidat, og han kom til slutt opp med den da ukjente flyveren Amelia Earhart. Det viste seg at de hadde mange felles interesser: fotturer, bading, camping, ridning, tennis og golf. Da Putnam første gang møtte Earhart, var han fortsatt gift med Binney. Etter at Earhart fullførte sin flytur over Atlanterhavet, tilbød Putnam seg å hjelpe Earhart med å skrive bok om turen, og tittelen ble *20 Hrs., 40 Min.* (1928).

Da Putnam og Earhart begynte å skrive, inviterte han henne til å bo i sitt hjem for å gjøre skriveprosessen enklere. Kort tid etter forlot Binney Putnam og reiste til Sør-Amerika, og de ble skilt i 1929. Putnam hadde påtatt seg å fremme Earhart i en kampanje som inkluderte en rekke foredragsturer i USA. Bilder av henne ble brukt for å markedsføre ulike produkter, inkludert Lucky Strike sigaretter. Dette skapte image-problemer for henne, slik som da *[[McCall's Magazine]]* trakk tilbake et tilbud.

Putnam og Earhart gjorde sitt forhold offisielt kort tid etter at skilsmisseprosessen var ferdig, men de giftet seg ikke før i 1931. Earhart hadde et liberalt syn på ekteskap. Hun trodde på likt ansvar for begge familieforsørgere, og demonstrativt beholdt hun sitt eget navn i stedet for å bli referert til som fru Putnam. GP, som hun kalte ham, lærte seg også ganske snart at han ikke ville bli kalt «Mr. Earhart».

De nygifte hadde ikke tid til bryllupsreise, for Earhart var med på en ni-dagers landsomfattende tur for å promotere autogiro-fly og Beech-Nut tyggegummi. Selv om Earhart og Putnam ikke hadde barn, hadde han to sønner fra sitt tidligere ekteskap, oppdageren og forfatteren David Binney Putnam (1913-1992) og George Palmer Putnam jr. (1921-2013). Earhart var spesielt glad i David, som besøkte sin far i familiens hjem i Rye i New York. George hadde fått poliomyelitt kort tid etter foreldrenes separasjon og var ikke i stand til å besøke faren så ofte.

Etter Earharts vellykkede transatlantiske solo-flyvning organiserte Putnam nye offentlige oppdrag og snakket om turen over hele USA. Earhart sluttet seg til et fakultet ved Purdue University College of Technology i 1935 som besøkende rådgiver for kvinner om karriere og som teknisk rådgiver for Department of Aeronautics.

Earhart forsvant i 1937 mens hun var på sitt andre forsøk på å fullføre en jorden rundt-flyvning. I tillegg til hennes første bok ga Putnam ut to andre bøker som Earhart skrev om flyvning. *The Fun of It* (1932) var en selvbiografi om flyerfaringer og et essay om kvinner i luftfarten. *Last Flight* (1937) besto av brev og notater samlet av Putnam etter hennes forsvinning. Putnam publiserte også en biografi om henne i 1939 under tittelen *Soaring Wings: A Biography of Amelia Earhart*. Selv om en stor brann i Putnams bolig i Rye ødela mange familieskatter og en del av Earharts personlige eiendeler, donerte Putnam senere noen av Earharts fotografier, private brev og en flyverjakke til Purdue University, hvor hun hadde jobbet som karriererådgiver. Andre personlige eiendeler ble sendt til Women’s Archives i New York.

Putnam fikk Earhart erklært død 5. januar 1939 og giftet seg 21. mai samme år med Jean-Marie Cosigny James.

## De senere år
I 1938 etablerte Putnam et nytt forlag i California, George Palmer Putnam Inc. Da USA gikk inn i andre verdenskrig i 1941, sluttet Putnam seg til aktiv militærtjeneste i en etterretningsenhet. Han vervet seg som kaptein og steg til majors rang i 1942. I 1945 ble han og «Jeannie» skilt; hun slet med «utilstrekkelighet». Kort tid senere giftet han seg på nytt, nå med Margaret Havilland og sammen drev de Stove Pipe Wells resort i Death Valley i California.

George Putnam skrev en rekke bøker, blant annet:

**Death Valley and Its Country* (1946)
**Death Valley Handbook*(1947)
**Hickory Shirt* (1948)
**Hot Oil!* (1935)
**In the Oregon Country: Out-doors in Oregon, Washington, and California, Together with some Legendary Lore, and Glimpses of the Modern West in the Making* (1915)
**Smiting the Rock: A tale of Oregon* (1918)
**Soaring Wings: A Biography of Amelia Earhart* (1939)
**Wide Margins* (1942, selvbiografi)

## Død
Mot slutten av 1949 ble Putnam syk av nyresvikt i sitt hjem i Stove Pipe Wells i Death Valley. Han døde i Trona i den første uken av 1950, 62 år gammel. Han ble kremert og asken begravd i Pines Cemetary i Los Angeles.

## Utmerkelser
Amelia Earhart, Putnams andre kone, var den første lederen av Ninety-Nines, en organisasjon for (opprinnelig) 99 kvinnelige piloter dannet i 1929 for støtte og fremme av luftfart. Putnam hadde foreslått en pris for å hedre personer som støttet et enkelt medlem av gruppen, en underavdeling eller organisasjonen som hele. Slike støttespillere ble kalt 49½-ere. «George Palmer Putnam 49½ Award» ble startet for å hedre slik enestående støtte til nitti niere.

I 1927 ble Putnam utnevnt til «Honorary Scout» (æresspeider) av Boy Scouts of America, en ny speiderkategori de opprettet samme år. Denne utmerkelsen ble gitt til «amerikanske borgere hvis prestasjoner i utendørsaktiviteter, utforsking og nyttige eventyr er så eksepsjonelle at de vekker gutters fantasi». De andre 18 som fikk denne utmerkelsen, var: Roy Chapman Andrews, Robert Bartlett, Frederick Russell Burnham, Richard E. Byrd, George Kruck Cherrie, James L. Clark, Merian C. Cooper; Lincoln Ellsworth, Louis Agassiz Fuertes, George Bird Grinnell, Charles Lindbergh, Donald Baxter MacMillan, Clifford H. Pope, Kermit Roosevelt, Carl Rungius, Stewart Edward White og Orville Wright.

På grunn av sitt forhold til Amelia Earhart ble Putnam skildret i en rekke bøker og dokumentarfilmer, blant annet: *Amelia Earhart* (1976) med John Forsythe i rollen som Putnam. I *Amelia Earhart: The Last Flight* (1994), spilte Bruce Dern ham. Dokumentaren *Amelia Earhart* (1993) fra *American Experience* omhandlet også Putnam-Earhart ekteskapet. Richard Gere portretterte Putnam i 2009-filmen, *Amelia*.

## Noter


## Referanser